Ezekiel.
21.
Palpaliwan ya inalin goh Apo Dios ay ha"in di, 
“Ezekiel, hagangom ad Jerusalem ta ipa'innilam nan nappuhin ma'at hinan pundayawandah di ya ta"on hi un nan ma'at hi an amin an babluy hidid Judah. 
At alyom hinan i'ibbam hidid Judah an Ha"in an Dios ya mi'buhula' ay dida. At ten hinu'nut'u tun hanggap'u an pamatoy'un dida an ta"on hi un nan maphod di ugalida. 
At patayo' didan amin an ete"a' hi appit hi agwan hi un hagangon di buhu'an di algaw hinan numbabluyanyu ta engganah appit hi iggid hi un hagangon di buhu'an di algaw. 
At innilaon an amin nan tataguh nan abablubabluy an Ha"in an Dios ya hinu'nut'u ay nan hanggap'u ya adi mabalin an meh'ot ta engganay un malpah nan a'usalana. 
At hiyanan ngumugngug'a ni', Ezekiel, an dumalat di punlungdayaam ta ipattigmuy anidugah ahan di punha'itan di punnomnomam. 
Ya wa ay ta hanhananday dumalat hi ngumugngugam ya alyom ay dida an dumalat di nanginnilaam hinan atata'ot an ma'at. Ti hay a'atan hana ya ta"on hi un hanan nun'atulid ya lumungtuydah ta'otda, ya mun'a'ulawda, ya wumogwogda, ya mi'id di bumadang ay dida. Ya adi madnoy at ma'at hanan inali' an na'abbagbagtun Dios.” 
Ya inalina goh ay ha"in di, 
“Ezekiel, ipa'innilam hinan tatagun alyom di, Inalin Apo Dios di wada anu han nidadaan an nahait ya malita' an hanggap. 
At henen hanggap ya nihamad an nahait, at ay ilat di atonan pumatoy hi tatagu! At mid ahan di umamlong hi umat hina, ya manu ay umat hinay ma'at ti nginohoyda din inali'. 
Ya nihamad an nahait ya malita' nongkay henen hanggap, at matadom hi pamatoy nan pumatopatoy. 
At he"a, Ezekiel, ya oltom an kumila, ya nun'ug'ugmuy palagpagmu ta ipattigmu nan nidugah an punlungdayaam ti hanan hanggap ya nidadaan nongkay ta pamatoy'uh nan i'ibbam an tatagu' ya ta"on un nan a'ap'apuyu. 
Ti magadyuh di pamadaha' hinan tatagu' ta adida ay muntutuyu at umannung an ma'at an amin hana. Ha"in an na'abbagbagtun Dios di nanapit ete. 
At he"a, Ezekiel, ya ipadanmu hatun ma'at hinan tatagu. Ya timmalpu'a, ya innalmu nan hanggap, ya impidwam an pun'ipagit, ya ta"on hi unmu ipitlu. Ti henen hanggap ya un hay panglot ya atata'ot an hanggap, ya do'ol di patayona. 
At nidugah an mumpunlungtuydah ta'otda, at mi'id di namnamada. Ti ta"on hi un malgom hinan pantaw di allup di pangipluyanda ya wah di nan hanggap an nidadaan an mamatoy ay dida an ay ilat an mun'ennewel. 
At mipagit hi numpinangngel ya hinan malgom an idongdongana. 
Ya na'at ay hana, ya ta"on hi un Ha"in ya tumalpu'a' ya ma'udyaan mahkay di bungot'u. Ha"in an Dios di nanapit ete.” 
Inalin goh Apo Dios ay ha"in di, 
“Ezekiel, iyammam di pangimmatunan hinan duwan kalata an pange'wan nan alid Babylon ta iniladay pangipluyandah nan titindaluna eden nunhappangan nan kalata. 
At iyammam di pangimmatunan nan alih nan mipluy ad Ammon hinan babluy ad Rabbah. Ya iyammam goh di pangimmatunan hinan mipluy hi ad Jerusalem an ohan babluy ad Judah an na'allup, 
ta wa ay ta dumatong nan alid Babylon hinan way nunhappangan di kalata ya indinongna ta tobotbalona nan bululna, ya hamadonay akbun nan ne'nong an animal ta innilaonay pangipluyana. 
Ya la'tot ya din namalkaan hi Jerusalem di binunutna, at hidiy nangipluyanda. At immuyda nunlongoh nan o"ongol an a'ayiw ta way inusaldan nangitulud hinan pantaw di allup hidi, ya nuntababdah pito' nan allup, ya nun'ammadah toytoy hi pange'wanda. At wa ay ta it'u' nan alih hogponda ya nalakah humgopanda ta pumpatoyda nan tataguh di. 
Mu nan iJerusalem ya adida kulugon nan nipa'innilan ma'at ay dida ti hay inilada ya maphod di niddumandah nan iBabylon. Mu ma'at hatu ta nomnomonda nan numbaholanda. At gubatonda dida ta mumbalin nan udum ay didah balud ad Babylon. 
At hiyanan inali' goh an Dios di, Nibahhaw an amin nan pangatyu, at hiyanay attiganan nidugah di baholyu. Ya gapu ta nun'appuhi nan gunyu aton at iyabulut'un mumbalin ayuh balud hi udum an babluy. 
Ya ta"on hi un he"an alih tud Judah ya nadatngan mahkay di amoltaam. 
At anom nan inyuklupmu ya nan enepngotmuh ulum ti naluman an amin di logom. Ti nan nun'a'ampan tagu ya diday mipabagbagtu, ya nan nun'abagtu ya diday mipa'ampa. 
Ya heten babluy ad Jerusalem ya minaynayun di apa"ianah engganah un umali nan pento"un mun'ap'apu ya un'u ipaboltan ay Hiya ta Hiyay okod hi atona.” 
Ya inalin Apo Dios ay ha"in di, “Ezekiel, ibaagmu nan ma'at hinan holag Ammon an gun mamaibain ay da'yun holag Israel ta alyom ay diday, Wada han ohan hanggap an na'ahhait ya humilin umela'elat an ay ilat an nidadaan an mamatoy ay da'yu. 
Ti adi makulug nan ena'enaponyu ya nan gunyu ipa'innila. Nidugah di anappuhiyu, at ten nadatngan di amoltaanyu an nan apatayanyu. Ya hay hanggap di usalo' an mumpamatoy ay da'yu. 
Ya ipabangngadmun eh'ot nan hanggap ta humalyaon da'yuh nan babluy an nitungawanyu. 
Ya ipa'dam'un da'yu nan nidugah an bungot'un ay apuy an gumelageladaw, ya idat'un da'yuh nan mun'abungot ya nangipa'enghan pumatoy. 
Ya gohbon da'yu ta mun'atoy ayuh nan numbabluyanyu, ya mi'id di munnomnom ay da'yu ti Ha"in an Dios di nanapit ete.” 
