Psalms.
80.
Hete ya psalm an intudo' Asaph, ya hay intud'ana ya nan ap'apun di muntudtuduh kanta, ya hay tunena ya “Tulag an Habhabung an Lilies.” He"an Pahtul nan holag Israel an mangipangpanguluh nan holag Joseph ya donglom ni' tun iluwalumin He"a an inumbun hinan numbattanan nan duwan anghel an ma'alih cherubim, ya mumpattig'ah 
nan holag da Ephraim, ya hi Benjamin, ya hi Manasseh ta ipattigmu ni' nan nidugah an abalinam, ya umali'a ta baliwan da'mi. 
Haggungon ni' goh da'mi, O Dios, ya ipattigmu nan pamhodmun da'mi, at mabaliwan ami! 
O Apo Dios an na'abbagbagtu, uya'anah bimmubungtam hinan luwalun nan tatagum? 
Nan paddungnay impitanudmun dida ya nan nunlungdayaanda, ya nan lugwada di hiyay impa'inummun dida, 
ya henen inatmun da'mi ya ten hinhannulon da'mih tun tatagun heneggonmi, ya gun goh da'mi aba'abatlan hinan buhulmi. 
Haggungon ni' goh da'mi, O Dios an nidugah di abalinana, ya ipattigmuy pamhodmun da'mi, at mabaliwan ami! 
Ya umat amih nan greyp an inuwalmud Egypt ta indalhinmu an intanom hinan adagwin luta an numpakakmu nan tatagun bimmabluy hidi ta da'miy nihukat. 
Ya leneneham nan babluy, ya pinaphodmu ya un da'mi iyuy an ihinah di, ya ten linumhod di lamutmi, at nunhinap ami mahkay hitun babluy an indatmu. 
Ya himmapang henen intanommu, at linidumana nan aduntuduntug, ya ta"on nan pa"ongol an cedar ya lenengbawan nan hapangna. 
Ya immatam nan hapangnah dih nan baybay, at nan pa'attubun hapangna ya lenengbawanda nan Wangwang an Euphrates. 
Mu anaad nin ta numpa"im nan nunlene'woh an allupmi ta omod un an amin nan way maluh ya nun'akawda nan bungan di greyp? 
Ya tigom adya an paddungnay nun'a'an nan laman ya nan udumnan a'animal nan intanommin greyp, ya nun'igatinda goh! 
O Apo Dios an na'abbagbagtun wad abuniyan, al'alu'onmi He"a ni' ta tigom tun aatmi! Ya uhdungan da'mih nad abuniyan, ya ihamadmun tigon ta igohgoham tun ay greyp! 
Ya hinalimunam tun intanommu an ten dimmo'ol di hapangna, ya nidugah di bi'ahda ti hinalimunam ya binaliwam dida! 
Mu ten nun'alngoh ya nun'oghob tun greyp, at ten mun'a'ubahda an dumalat nan bumungotmuh nangihingalam ay dida. 
Ya ipapto'mu ni' nan pento'mun tatagum an pohpohdom an din hinalimunam an intanom, 
ta way atonmin adi mahkay man'ug ay He"a, at pabi'ahon da'mi ta way atonmin gun munluwalun He"a. 
O Apumin Dios an na'abbagbagtu, haggungon ni' goh da'mi ta ipattigmun da'mi nan pamhodmu, at mabaliwan ami! 
