Nahum.
2.
Ya ha"in an hi Nahum ya inali' goh di, “Da'yun iNineveh ya mundadaan ayun mi'gubat ti na'uyda nan mangubat ay da'yu! At mumpumbota' ayun amin hinan kalata ta hodonyuy umali, ya guwalyaanyu nan allupyu! 
Ti hi Apo Dios ya ipabangngadnay a'e'gonan ad Judah ta umat hinan amaphod di Israel hidin hopapna ti ad ugwan ya pina"iyuh din nunggugubatanyu, at ninganuy an numbalin hi mapulun an ay adi mababluyan. 
Hanan buhulyun iNineveh ya ahibobollah di hapiawda, ya umat goh hinan lubungda. Ya malita' an omela'elat nan gumo' an kalesadan punluganan di mi'gubat, ya gunda eyela'elat goh din pahulda. 
Ya mumpupuddug nan kalesadah nan kalata an omela'elat nongkay an umat hinan dilag ya nan ilat. 
At nun'ayagan din alid Nineveh nan u'upihyalna, mu nun'ihubagday udum ti nunnaudondan immuy hinan allup ta mun'ammadah pananggada. 
Mu naladawda ti nan pantaw hi appit hi wangwang ya nibughul, at numpangahigupda din buhulda. At pina"ida din palasyu. 
Ya niyuldin an miyuy nan iNineveh hinan udum an babluy ta mibaluddah di, at hiyanan din tatagalan binabai ya nun'ug'ugday boga'da, ya ma'angngugngugda an umat hi alin di balug. 
At ad Nineveh ya umat hinan muntudun tangkin gun matdu' di danum hi nittu ti numpangalayaw din bimmabluy. Mu waday nun'ali an inalinay, Adi ayu lumayaw! Mu adida dongdonglon an undaat goh gun ipadeh. 
Ya muntu'u' goh din titindalun nan buhul an inaliday, Adangyan heten babluy an do'ol di silver ya balitu', at punhamham tu'un amin! 
At pimmuhid Nineveh ti mi'id mahkay din inadangyana, at hiyanan din tatagu ya wumogwogda, ya numpanga'uphatdah ta'otda. 
Daad mahkay din babluyda an nipaddung hinan layon an ta'tan din tataguh nan abablubaluy? 
Ti hidin hopapna ya umat hinan atata'ot an layon an wada ay di dapoponah nan animal ya pinatoyna, ya numbetadyana ta ipihdanah nan imbaluyna ya nan i'ibbana. Ti manu ay ya do'ol din impibaludda an nalpuh nan udumnan babluy, ya pinnuda goh nan babluydah din nahamham an gina'un nan udumnan tatagu. 
Mu hi Apo Dios an nidugah di abalinana ya alyonan da'yun iNineveh di, Ha"in di buhulyu! At punggohob'u nan kalesayun punluganan di mi'gubat, ya numpatoy'u nan ungungan linala'in imbabaluyyuh nan way gubat! Ya ta"on un din hinamhamyuh nan abablubabluy an ginubatyu ya ubaho', ya mapogpog mahkay nan abalinanyu ti adi da'yu unudon hinan tatagu!” 
